ไทยพาณิชย์ยืดหนี้โรงแรมเจอผลกระทบไวรัสโคโรนา
ไทยพาณิชย์ ออกมาตรการเร่งด่วนช่วยเหลือผู้ประกอบธุรกิจโรงแรมทั่วประเทศ รับมือผลกระทบการแพร่ระบาดไวรัสโคโรนา 2019
29 ม.ค. 2563

ไทยพาณิชย์ ออกมาตรการเร่งด่วนช่วยเหลือผู้ประกอบธุรกิจโรงแรมทั่วประเทศ รับมือผลกระทบการแพร่ระบาดไวรัสโคโรนา 2019
นายสารัชต์ รัตนาภรณ์ ผู้จัดการใหญ่ ธนาคารไทยพาณิชย์ กล่าวว่า ธนาคารมีความห่วงใยลูกค้าที่ได้รับผลกระทบ พร้อมเร่งช่วยเหลือลูกค้าให้สามารถก้าวผ่านความท้าทายจากสถานการณ์อุบัติใหม่ของเชื้อไวรัสโคโรนา สายพันธุ์ 2019 ที่เกิดขึ้นในสาธารณรัฐ ประชาชนจีน และเริ่มกระจายสู่อีกหลายประเทศรวมทั้งประเทศไทยในขณะนี้ โดยออกมาตรการพิเศษสำหรับผู้ประกอบการธุรกิจโรงแรมอย่างเร่งด่วน เพื่อช่วยผ่อนคลายผลกระทบระยะสั้นและพร้อมที่จะรับมือกับสถานการณ์ในอนาคตได้อย่างแข็งแกร่ง
ทั้งนี้ธนาคารตระหนักถึงผลกระทบที่เกิดขึ้นจากการแพร่ระบาดของไวรัสโคโรนา สายพันธุ์ใหม่ ที่มีต่อภาคธุรกิจโรงแรมและการท่องเที่ยวซึ่งนับเป็นฟันเฟืองสำคัญในการขับเคลื่อนเศรษฐกิจของประเทศไทย จึงได้ออกมาตรการเร่งด่วนให้ความช่วยเหลือสำหรับผู้ประกอบการรายใหญ่และผู้ประกอบการเอสเอ็มอีในกลุ่มธุรกิจโรงแรมทั่วประเทศ ที่ได้รับผลกระทบจากเหตุการณ์ที่เกิดขึ้นครั้งนี้ในทันที เพื่อช่วยผ่อนคลายความวิตกกังวลให้กับผู้ประกอบการทุกกลุ่ม และเพิ่มความยืดหยุ่นให้ธุรกิจมีความพร้อมสามารถที่จะเผชิญและรับมือกับสถานการณ์ได้อย่างเต็มศักยภาพ
มาตรการเบื้องต้นธนาคารฯ จะช่วยผ่อนคลายผลกระทบระยะสั้นผ่านมาตรการพักชำระเงินต้น (Grace Period) นานสูงสุด 6 เดือน และจะติดตามประเมินผลกระทบในระยะถัดไปอย่างใกล้ชิด หากสถานการณ์มีความยืดเยื้อธนาคารฯ พร้อมที่จะพิจารณาให้ความช่วยเหลือลูกค้าด้วยมาตรการเพิ่มเติมต่อไป
ธนาคารไทยพาณิชย์ขอยืนยันในความมุ่งมั่นที่จะอยู่เคียงข้างเพื่อช่วยสนับสนุนลูกค้าให้สามารถก้าวผ่านทุกความท้าทาย เดินหน้าธุรกิจต่อได้อย่างราบรื่นและเติบโตอย่างมั่นคงลูกค้าในกลุ่มธุรกิจโรงแรมของธนาคารฯ ที่ได้รับผลกระทบในครั้งนี้ สามารถติดต่อขอรับมาตรการช่วยเหลือได้ที่ผู้จัดการธุรกิจสัมพันธ์ที่ดูแลท่าน หรือสอบถามข้อมูลเพิ่มเติมได้ที่ศูนย์บริการลูกค้าธุรกิจ 0 2722 2222ลูกค้าสามารถติดต่อขอรับมาตรการช่วยเหลือได้ตั้งแต่วันนี้เป็นต้นไป